บอร์ด TVDH ไฟเขียว “นำทุนสำรอง-ส่วนเกินมูลค้าหุ้น” ตัดขาดทุนสะสม 173 ล้าน
บอร์ด TVDH ไฟเขียวนำทุนสำรอง-ส่วนเกินมูลค่าหุ้นตัดขาดทุนสะสม 173 ล้านบาท พร้อมเพิ่มทุนขายผู้ถือหุ้นเดิม 513 ล้านหุ้น นำเงินขยายธุรกิจและทรานส์ฟอร์มสู่ “ซูเปอร์ โฮลดิ้ง คัมปานี” เตรียมชงผู้ถือหุ้น 31 พ.ค.นี้ และเลื่อนขาย TVDH-W4 เป็นวันที่ 5-9 มิ.ย.66
บอร์ด TVDH ไฟเขียว "นำทุนสำรอง-ส่วนเกินมูลค้าหุ้น" ล้างขาดทุนสะสม 173 ล้าน พ่วงเลื่อนขาย TVDH-W4
30 เม.ย. 2566

บริษัท ทีวีดี โฮลดิ้งส์ จำกัด (มหาชน) หรือ TVDH เปิดเผยว่า ในการประชุมคณะกรรมการของบริษัทฯ ครั้งที่ 4/2566 เมื่อวันที่ 28 เมษายน 2566 คณะกรรมการของบริษัทฯ ได้มีมติอนุมัติให้นำเสนอที่ประชุมวิสามัญผู้ถือหุ้น ครั้งที่ 1/2566 เพื่อพิจารณาอนุมัติให้นำเงินทุนสำรองตามกฎหมายจำนวน 5,477,862 บาท และส่วนเกินมูลค่าหุ้นสามัญจำนวน 167,734,599 บาท เพื่อมาชดเชยผลขาดทุนสะสมของบริษัท ณ วันที่ 31 ธันวาคม 2565 รวมจำนวน 173,212,461 บาท ทั้งนี้ ตามมาตรา 119 แห่งพระราชบัญญัติบริษัทมหาชนจำกัด พ.ศ. 2535 ซึ่งแก้ไขเพิ่มเติมโดยพระราชบัญญัติบริษัทมหาชนจำกัด (ฉบับที่2) พ.ศ. 2544
อีกทั้งมีมติอนุมัติให้เลื่อนกำหนดการจองซื้อใบสำคัญแสดงสิทธิที่จะซื้อหุ้นสามัญของบริษัทฯ รุ่นที่ 4 (TVDH-W4) จากเดิมกำหนดวันที่ 15, 19 พฤษภาคม 2566 เป็นวันที่ 5 , 9 มิถุนายน 2566 เนื่องจากบริษัทฯยังจดทะเบียนเพิ่มทุนหุ้นรองรับไม่แล้วเสร็จ
นอกจากนี้มีมติอนุมัติให้นำเสนอที่ประชุมวิสามัญผู้ถือหุ้น ครั้งที่ 1/2566 เพื่อพิจารณาอนุมัติการลดทุนจดทะเบียนของบริษัทฯ จำนวน 256,730,000.50 บาท (หุ้นสามัญจำนวน 513,460,001 หุ้น มูลค่าหุ้นที่ตราไว้หุ้นละ 0.50 บาท) จากทุนจดทะเบียนเดิมจำนวน 1,224,455,938.00 บาท (หุ้นสามัญจำนวน 2,448,911,876 หุ้น มูลค่าหุ้นที่ตราไว้หุ้นละ 0.50 บาท) เป็นทุนจดทะเบียน 967,725,937.50 บาท (หุ้นสามัญจำนวน 1,935,451,875 หุ้น มูลค่าหุ้นละ 0.50 บาท) โดยตัดหุ้นสามัญที่ยังไม่ได้จำหน่าย
อีกทั้งที่ประชุมคณะกรรมการบริษัทฯ ได้มีมติเห็นชอบให้นำเสนอต่อที่ประชุมวิสามัญผู้ถือหุ้น ครั้งที่ 1/2566 เพื่อพิจารณาอนุมัติการเพิ่มทุนจดทะเบียนของบริษัทฯ จำนวน 541,996,358.00 บาท (หุ้นสามัญจำนวน 1,083,992,716 หุ้น มูลค่าหุ้นที่ตราไว้หุ้นละ 0.50 บาท) จากทุนจดทะเบียนจำนวน  967,725,937.50 บาท (หุ้นสามัญจำนวน 1,935,451,875 หุ้น มูลค่าหุ้นละ 0.50 บาท) เป็นทุนจดทะเบียนใหม่จำนวน 1,509,722,295.50 บาท (หุ้นสามัญจำนวน 3,019,444,591 หุ้น มูลค่าหุ้นที่ตราไว้หุ้นละ 0.50 บาท)
โดยเป็นการเพิ่มทุนแบบมอบอำนาจทั่วไป (General Mandate) โดยเพิ่มทุนจำนวน 256,730,000.50 บาท (หุ้นสามัญจำนวน 513,460,001 หุ้น มูลค่าหุ้นที่ตราไว้หุ้นละ 0.50 บาท) (ไม่เกินร้อยละ 30 ของทุนชำระแล้วของบริษัทฯ ณ วันที่ 30 เมษายน 2566) โดยจัดสรรหุ้นสามัญเพิ่มทุนจำนวนไม่เกิน 513,460,001 หุ้น เพื่อเสนอขายให้แก่ผู้ถือหุ้นเดิมตามสัดส่วน (Rights Offering) ตามแบบมอบอำนาจทั่วไป (General Mandate) โดยจะออกและเสนอขายครั้งเดียวเต็มจำนวนหรือแต่บางส่วนก็ได้ และโดยเสนอขายในคราวเดียวกัน หรือเป็นคราว ๆ ไปก็ได้
และเพิ่มทุนแบบกำหนดวัตถุประสงค์การใช้เงินทุน เพิ่มทุนจำนวน 285,266,357.50 บาท จำนวน 570,532,715 หุ้น มูลค่าหุ้นที่ตราไว้หุ้นละ 0.50 บาท เพื่อรองรับการใช้สิทธิตามใบสำคัญแสดงสิทธิที่จะซื้อหุ้นสามัญของบริษัทฯ รุ่นที่ 4 (TVDH-W4) ซึ่งออกและเสนอขายให้แก่ผู้ถือหุ้นเดิมของบริษัทฯ ตามสัดส่วนการถือหุ้น (Rights Offering) จำนวนไม่เกิน 570,532,715 หน่วย เพื่อจัดสรรให้แก่ ผู้ถือหุ้นเดิมของบริษัทตามสัดส่วนการถือหุ้น (Rights Offering) ในอัตราส่วน 3 หุ้นสามัญ ต่อ 1 หน่วยใบสำคัญแสดงสิทธิฯ โดยมีราคาเสนอขายต่อหน่วยเท่ากับ 0.30 บาท อายุใบสำคัญแสดงสิทธิฯ 3 ปี นับจากวันที่ออกใบสำคัญแสดงสิทธิฯ
โดยอนุมัติให้เรียกประชุมวิสามัญผู้ถือหุ้น ครั้งที่ 1/2566 ในวันพุธที่ 31 พฤษภาคม 2566 เวลา 14.00 น. ในรูปแบบการประชุมผ่านสื่ออิเล็กทรอนิกส์ (E-AGM) เท่านั้น โดยกำหนดวันกำหนดรายชื่อผู้ถือหุ้นที่มีสิทธิเข้าร่วมประชุมวิสามัญผู้ถือหุ้น ครั้งที่ 1/2566 (Record Date) ในวันที่ 15 พฤษภาคม 2566
สำหรับวัตถุประสงค์ของการเพิ่มทุน แบบมอบอำนาจทั่วไป (General Mandate) เพื่อเพิ่มความยืดหยุ่นทางการเงินและรองรับการขยายธุรกิจและการลงทุนของบริษัทฯ ในอนาคต รวมถึงการได้มาซึ่งธุรกิจใหม่/ผลิตภัณฑ์ใหม่ เป็นการเพิ่มสภาพคล่องและเงินทุนหมุนเวียน รวมทั้งเสริมสร้างให้บริษัทฯ มีฐานเงินทุนที่แข็งแกร่งทั้งในด้านโครงสร้างทางการเงินและสัดส่วนของหนี้สินต่อทุนของบริษัทฯ ในระยะยาว ตลอดจนเพิ่มศักยภาพของ บริษัทฯ ในการระดมทุนเพิ่มขึ้นทั้งจากการกู้ยืมเงิน หรือการระดมเงินจากตลาดตราสารหนี้ ซึ่งโครงการในอนาคตจะนำมาซึ่งรายได้ที่เพิ่มขึ้น และคาดว่าจะส่งผลให้อัตราการทำกำไรของบริษัทฯ ปรับตัวดีขึ้น และจะเป็นประโยชน์แก่บริษัทและผู้ถือหุ้นของบริษัทในระยะยาว
ทั้งนี้ บริษัทฯ อาจปรับเปลี่ยนแผนการใช้เงินทุนดังกล่าวตามความเหมาะสมกับสภาพธุรกิจของบริษัทฯ ต่อไป โดยบริษัทฯ เชื่อว่าจะไม่ส่งผลกระทบต่อการดำเนินธุรกิจของบริษัทฯ อย่างมีนัยสำคัญ
ส่วนวัตถุประสงค์ของการเพิ่มทุนแบบกำหนดวัตถุประสงค์การใช้เงินทุน ในส่วนของการออกหุ้นสามัญเพิ่มทุน เพื่อรองรับการใช้สิทธิตามใบสำคัญแสดงสิทธิฯ TVDH-W4ในกรณีที่ผู้ถือหุ้นมีการใช้สิทธิซื้อหุ้นสามัญตามใบสำคัญแสดงสิทธิฯ TVDH-W4 เต็มจำนวน บริษัทฯจะสามารถระดมทุนได้เป็นจำนวนเงินประมาณ 285.27 ล้านบาท
โดยบริษัทฯ มีแผนที่จะนำเงินที่ได้รับจาการใช้สิทธิซื้อหุ้นเพิ่มทุนดังกล่าวไปใช้เป็นเงินทุนหมุนเวียนและขยายการลงทุนของกลุ่มบริษัทฯ และบริษัทย่อย ซึ่งเป็นส่วนหนึ่งของพันธกิจในการทรานส์ฟอร์มธุรกิจเป็นซูเปอร์ โฮลดิ้ง คัมปานี ตามแผนยุทธศาสตร์ที่ได้วางไว้ ซึ่งจะเป็นการลงทุนผ่านในธุรกิจที่มีศักยภาพในทุกมิติ เช่น ธุรกิจทางการเงิน เทคโนโลยี เพื่อสุขภาพ การศึกษา ที่สอดรับกับภาวะเศรษฐกิจที่เริ่มฟื้นตัวอย่างมีนัยสำคัญ ทั้งนี้ การลงทุนดังกล่าวยังอยู่ในระหว่างการพิจารณาของคณะกรรมการบริษัทฯ เพื่อให้เกิดประโยชน์สูงสุดกับกลุ่มบริษัทฯ